b'\n_START_ARTICLE_\nEkoton\n_START_PARAGRAPH_\nEkoton je obmo\xc4\x8dje na meji med dvema ali ve\xc4\x8d razli\xc4\x8dnimi ekosistemi, ki je lahko razmeroma dolgo, a je o\xc5\xbeje od stikajo\xc4\x8dih se ekosistemov. Zna\xc4\x8dilnost ekotona je posebna vrstna sestava organizmov ter posebne lastnosti biotopa; tu so zastopane vrste iz obeh stikajo\xc4\x8dih se ekosistemov, poleg njih pa \xc5\xa1e take, ki so specifi\xc4\x8dne za razmere na meji. Temu pojavu pravimo robni u\xc4\x8dinek._NEWLINE_Ekotoni se pojavljajo na vseh ravneh, od mikroskopske navzgor, hierarhi\xc4\x8dno pa od ravni osebka do ravni bioma. Tudi hitrost spreminjanja je odvisna od ravni; na letni ravni se lokalni ekotoni spreminjajo zaradi menjave letnih \xc4\x8dasov, poplavljanja rek ipd., na ravni 100 let zaradi dinamike re\xc4\x8dnih sistemov, klimatske spremembe pa spreminjajo ekotone na meji biomov v \xc4\x8dasovnem okviru 10.000 let in ve\xc4\x8d. Pomemben dejavnik v dinamiki ekotonov je tudi \xc4\x8dlove\xc5\xa1ka aktivnost._NEWLINE_Dojemanje ekotona v ekologiji je odvisno od vpra\xc5\xa1anja, ki si ga raziskovalec zastavi. Ekotoni na ravni nekaj kvadratnih centimetrov velikih zaplat rastlinja so pomembni, \xc4\x8de preu\xc4\x8duje slabo mobilno talno \xc5\xbeu\xc5\xbeelko, na velikega sesalca pa nimajo vpliva. Pojem je bil uveden v za\xc4\x8detku 20. stoletja in je ozna\xc4\x8deval preprosto mejo, od druge polovice 20. stoletja pa so dele\xc5\xbeni precej\xc5\xa1nje pozornosti, saj se je izkazalo, da so pomemben dejavnik prostorske razporeditve organizmov.'